TARYBOS REGLAMENTAS (EB) Nr. 671/2007
2007 m. birželio 11 d.
iš dalies keičiantis Reglamentą (EB) Nr. 1868/94, nustatantį bulvių krakmolo gamybos kvotų sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarybos reglamento (EB) Nr. 1868/94 (2) priede valstybėms narėms gamintojoms nustatomos bulvių krakmolo gamybos kvotos 2005-2006 ir 2006-2007 prekybos metams.
(2)
Pagal Reglamento (EB) Nr. 1868/94 3 straipsnio 2 dalį Bendrijoje kvotos paskirstomos taip, kaip nurodyta Komisijos ataskaitoje Tarybai. Remiantis Tarybai pateikta ataskaita, nagrinėjant pokyčius krakmolo rinkoje, reikėtų atsižvelgti į neseniai įvykdytą bendrosios rinkos organizavimo reformą cukraus sektoriuje. Tačiau cukraus sektoriaus reforma visiškai įsigalios po tam tikro pereinamojo laikotarpio, todėl, kol nežinomi pirminiai šios reformos rezultatai bulvių krakmolo sektoriui, 2006-2007 prekybos metų kvotos paliekamos tokios pačios ateinantiems dvejiems metams.
(3)
Valstybės narės gamintojos turėtų visoms bulvių krakmolo gamybos įmonėms dvejų metų laikotarpiui paskirstyti kvotas 2006-2007 prekybos metams nustatytų kvotų pagrindu.
(4)
Bulvių krakmolo gamybos įmonėms, 2006-2007 prekybos metais viršijusioms nustatytą dalinę kvotą, 2007-2008 prekybos metų kvota turėtų būti sumažinta tiek, kiek dalinė kvota buvo viršyta, kaip numatyta Reglamento (EB) Nr. 1868/94 6 straipsnio 2 dalyje.
(5)
Todėl reikėtų atitinkamai iš dalies pakeisti Reglamentą (EB) Nr. 1868/94,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1868/94 iš dalies keičiamas taip:
1)
2 ir 3 straipsniai pakeičiami taip:
„2 straipsnis
1. 2007-2008 ir 2008-2009 prekybos metams valstybėms narėms, gaminančioms bulvių krakmolą, kvotos paskirstomos, kaip nurodyta priede.
2. Kiekviena priede nurodyta valstybė narė gamintoja jai skirtas kvotas paskirsto bulvių krakmolo gamybos įmonėms 2007-2008 ir 2008-2009 prekybos metams, remdamasi 2006-2007 metais kiekvienai krakmolo gamybos įmonei suteiktomis dalinėmis kvotomis, su sąlyga, jei tai neprieštarauja antros pastraipos nuostatoms.
Kiekvienai gamybos įmonei 2007-2008 prekybos metams suteikta dalinė kvota perskaičiuojama, atsižvelgiant į 2006-2007 prekybos metų dalinės kvotos viršijimą, kaip nustatyta 6 straipsnio 2 dalyje.
3 straipsnis
Iki 2009 m. sausio 1 d. Komisija pateikia Tarybai ataskaitą apie kvotų sistemos veikimą Bendrijoje kartu su atitinkamais pasiūlymais. Šioje ataskaitoje atsižvelgiama į bulvių krakmolo ir grūdų krakmolo rinkų pokyčius.“
2)
Priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2007 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. birželio 11 d.